b'\n_START_ARTICLE_\nS\xc3\xbcld\n_START_SECTION_\nInglise fathom\n_START_PARAGRAPH_\nIngliskeelsetes maades kasutati s\xc3\xbclda algselt maam\xc3\xb5\xc3\xb5duna, kuid hiljem peamiselt vee s\xc3\xbcgavuse ja laevatrosside pikkuse m\xc3\xb5\xc3\xb5tmiseks._NEWLINE_Ingliskeelne s\xc3\xb5na fathom, mis t\xc3\xa4hendab s\xc3\xbclda, tuleneb vanainglise s\xc3\xb5nast f\xc3\xa6thm, mis t\xc3\xa4hendas "v\xc3\xa4ljasirutatud k\xc3\xa4ed". See oli ka \xc3\xbchiku algne definitsioon._NEWLINE_Vee s\xc3\xbcgavuse m\xc3\xb5\xc3\xb5tmiseks kasutati k\xc3\xb6it, millel oli iga s\xc3\xbclla tagant m\xc3\xa4rk. K\xc3\xb6ie vettelaskmisel \xc3\xb6eldi s\xc3\xbcgavuseks mark (\'m\xc3\xa4rk\') ja selle j\xc3\xa4rgi m\xc3\xa4rkide arv. N\xc3\xa4iteks kahe s\xc3\xbclla s\xc3\xbcgavuse vee kohta \xc3\xb6eldi "mark twain" (twain oli \xc3\xbcks s\xc3\xb5nadest, mis t\xc3\xa4hendas arvu kaks). Siit p\xc3\xa4rineb ka Samuel Langhorne Clemensi kirjanikunimi Mark Twain.\n_START_SECTION_\nHispaania braza\n_START_PARAGRAPH_\nBraza on Hispaanias ja Ladina-Ameerikas traditsiooniline pikkus\xc3\xbchik. Hispaanias on see defineeritud kui 2 vara\'t v\xc3\xb5i 8 palmo\'t (1,67 meetrit). Argentina braza on 5,48 jalga (1,73 meetrit) ja Portugali bra\xc3\xa7a on 10 palmo\'t ehk umbes 7,22 jalga (2,20 meetrit). Texase vara definitsiooni j\xc3\xa4rgi oleks braza 1,693 meetrit.\n_START_SECTION_\nPrantsuse toise\n_START_PARAGRAPH_\nToise on Prantsusmaal traditsiooniline \xc3\xbchik. Nagu fathom, oli ka toise\'i algne t\xc3\xa4hendus v\xc3\xa4ljasirutatud k\xc3\xa4te pikkus. See v\xc3\xb5rdub 6 pied\'iga (prantsuse jalg). Kasutatud on erineva pikkusega jalgu, kuid 18. sajandi Pariisi pied\'i j\xc3\xa4rgi on \xc3\xbcks toise 6,395 inglise jalga (1,949 meetrit)._NEWLINE_Selle m\xc3\xb5tles v\xc3\xa4lja Karl Suur 790. aastal. \xc3\x9chik on nii vana, et toiser on saanud verbiks, mis t\xc3\xa4hendab "m\xc3\xb5\xc3\xb5tma". Seda kasutati laialdaselt 19. sajandil, kuid see pole t\xc3\xa4nap\xc3\xa4evalgi t\xc3\xa4ielikult kasutusest v\xc3\xa4lja langenud.'